Ärakuulamise eest vastutava ametniku lõpparuanne (1)

Juhtum AT.40023 – piiriülene juurdepääs tasulistele televisiooniteenustele

Sky, Disney, NBCUniversali, Sony Picturesi ja Warner Bros.-i kohustused

(2019/C 132/05)

(1) Käesolev aruanne on seotud määruse (EÜ) nr 1/2003 (2) artikli 9 kohase kohustusi käsitleva otsuse eelnõuga (edaspidi „otsuse eelnõu“). Otsuse eelnõu on adresseeritud ettevõtjatele Universal Studios International B.V., Universal Studios Limited ja Comcast Corporation (edaspidi koos „NBCUniversal“), CPT Holdings Inc., Colgems Productions Limited ja Sony Corporation (edaspidi koos „Sony Pictures“), Warner Bros. International Television Distribution Inc. ja Warner Media LLC (edaspidi koos „Warner Bros.“), The Walt Disney Company, The Walt Disney Company Limited (edaspidi koos „Disney“) ning Sky UK Limited ja Sky Limited (3) (edaspidi koos „Sky“). NBCUniversal, Sony Pictures, Warner Bros. ja Disney edaspidi koos „stuudiod“.

(2) See on ärakuulamise eest vastutava ametniku teine lõpparuanne seoses juhtumiga AT.40023. Esimene oli lõpparuanne seoses komisjoni 26. juuli 2016. aasta otsusega (4) (edaspidi „Paramounti otsus“), millega aktsepteeriti Paramount Pictures International Limitedi (varem Viacom Global (Netherlands) B.V.) ja Viacom Inc. (edaspidi koos „Paramount Pictures“) kohustusi (5).

(3) Juhtum AT.40023 puudutab eritingimusi (edaspidi „asjaomased eritingimused“) teatavates kahepoolsetes litsentsilepingutes ühelt poolt Sky ja teiselt poolt stuudiote, Twentieth Century Fox Telecommunications International Inc. (edaspidi koos Twenty-First Century Fox Inc.-ga „Fox“ (6)) ja Paramount Picturesi vahel. Teatavate asjaomaste eritingimustega keelatakse Skyl teha oma tasulise televisiooni jaeteenuseid kättesaadavaks või piiratakse nende pakkumist, kui tegemist on Euroopa Majanduspiirkonnas (edaspidi „EMP“), kuid väljaspool Ühendkuningriiki ja Iirimaad elavate ja asuvate klientide omaalgatuslike taotlustega. Ülejäänud asjaomaste eritingimustega nõutakse, et NBCUniversal, Sony Pictures, Warner Bros., Fox või Paramount Pictures keelaks EMPs, kuid väljaspool Ühendkuningriiki ja Iirimaad asuvatel tasulisi televisiooniteenuseid pakkuvatel ringhäälinguorganisatsioonidel vastamast Ühendkuningriigis ja Iirimaal elavate ja asuvate klientide omaalgatuslikele taotlustele või piiraks seda.

(4) 23. juulil 2015 võttis komisjon vastu vastuväited (edaspidi „vastuväited“), milles komisjon avaldas oma esialgse seisukoha, et asjaomased eritingimused toovad kaasa selle, et Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures ja Sky (edaspidi „vastuväidete adressaadid“) rikuvad ELi toimimise lepingu artiklit 101 ja EMP lepingu artiklit 53.

(5) Kõik vastuväidete adressaadid tutvusid komisjoni toimikuga ajavahemikul 3.–5. august 2015. Pärast Sonyga peetud kirjavahetust seoses juurdepääsuga vastuväidete lõigus 267 esitatud esialgse hinnangu aluseks olevale teabele, tegi konkurentsi peadirektoraat kõikidele vastuväidete adressaatidele kättesaadavaks vastuväidete allmärkuse 132 tervikteksti. Ükski vastuväidete adressaat ei pöördunud selle küsimusega seoses minu poole.

(6) Sky, Warner Bros.-i ja Foxiga peetud kirjavahetuse tulemusena tegi konkurentsi peadirektoraat 16. detsembril 2015 kättesaadavaks muude vastuväidete adressaatide vastuväidete kohta esitatud kirjalike vastuste osalised mittekonfidentsiaalsed versioonid.

(7) Olles kaalunud eelkõige Sky, Foxi, Warner Bros.-i ja NBCUniversali esitatud taotlusi, tegi konkurentsi peadirektoraat vastuväidete adressaatidele kättesaadavaks huvitatud kolmandate isikute kirjalike tähelepanekute mittekonfidentsiaalsed versioonid (7). Kõikidele vastuväidete adressaatidele anti võimalus esitada kirjalikud märkused kõnealuste kirjalike tähelepanekute kohta.

(8) Kõik vastuväidete adressaadid vastasid kirjalikult vastuväidetele tähtajaks või, kui see oli asjakohane, siis pikendatud tähtajaks, mille kehtestas konkurentsi peadirektoraat, ja taotlesid suulist ärakuulamist (8).

(9) Suuline ärakuulamine toimus kolme päeva jooksul 18.–20. jaanuaril 2016. Kõik vastuväidete adressaadid ja 11 huvitatud kolmandat isikut osalised suulisel ärakuulamisel.

(10) 26. juuli 2016. aasta Paramounti otsusega muudeti siduvaks Paramount Picturesi pakutud kohustused lahendada probleemid, millest komisjon talle vastuväidetes teatas. 12. jaanuaril 2018 lõpetas komisjon ametlikult menetluse juhtumis AT.40023 määral, mil see puudutas Paramount Picturesit.

(11) 12. jaanuaril 2018 algatas komisjon pärast NBCUniversali organisatsioonilise struktuuri muutuseid kooskõlas määruse nr 773/2004 artikli 2 lõikega 1 menetluse Universal Studios Limitedi vastu. Samal kuupäeval võttis komisjon vastu täiendavad vastuväited, mis olid adresseeritud NBCUniversalile ning milles ta tegi esialgse järelduse, et asjaomased eritingimused toovad kaasa selle, et NBCUniversal rikub ELi toimimise lepingu artiklit 101 ja EMP lepingu artiklit 53. NBCUniversal vastas kirjalikult nendele täiendavatele vastuväidetele ettenähtud tähtajaks ning ei avaldanud soovi kasutada oma õigust suulisele ärakuulamisele.

(12) 12. jaanuaril 2018 võttis komisjon vastu ka asjaolusid käsitleva kirja, mis adresseeriti stuudiotele, Foxile ja Skyle (edaspidi koos „asjaolusid käsitleva kirja adressaadid“) ning milles neid teavitati täiendavatest tõenditest, millele komisjon ei olnud vastuväidetes või täiendavates vastuväidetes sõnaselgelt tuginenud, aga mis võivad olla asjakohased, et toetada esialgseid järeldusi, millele vastuväidetes ja täiendavates vastuväidetes jõuti.

(13) Pärast asjaolusid käsitleva kirja saatmist andis komisjon asjaolusid käsitleva kirja adressaatidele täiendava juurdepääsu oma toimikule juhtumis AT.40023. Mulle edastati mõned taotlused täiendavaks juurdepääsuks toimikule. Rahuldasin osa neist taotlustest ja lükkasin ülejäänud tagasi.

(14) Pärast asjaolusid käsitleva kirja saatmist taotlesid teatavad huvitatud kolmandad isikud juurdepääsu selle dokumendi mittekonfidentsiaalsele versioonile, et esitada täiendavaid tähelepanekuid. Lükkasin taotlused tagasi, sest konkurentsi peadirektoraat oli juba teavitanud huvitatud kolmandaid isikuid menetluse laadist ja esemest (mida asjaolusid käsitleva kirjaga ei muudetud) ning need isikud olid juba esitanud oma märkused.

(15) 25. oktoobril 2018 tegi Disney ettepaneku kohustuste võtmiseks, et lahendada komisjoni vastuväidetes nimetatud probleemid (edaspidi „Disney esialgsed kohustused“).

(16) 9. novembril 2018 avaldas komisjon nõukogu määruse (EÜ) nr 1/2003 artikli 27 lõike 4 kohase teatise (edaspidi „esimene teatis“), milles esitati juhtumi ja Disney esialgsete kohustuste kokkuvõte ning kutsuti kolmandaid isikuid üles esitama tähelepanekuid nende kohustuste kohta ühe kuu jooksul alates esimese teatise avaldamise kuupäevast (9).

(17) 12. ja 13. detsembril 2018 tegid NBCUniversal, Sony Pictures, Warner Bros. ja Sky ettepaneku kohustuste võtmiseks, et lahendada komisjoni vastuväidetes ja täiendavates vastuväidetes nimetatud probleemid.

(18) 21. detsembril 2018 avaldas komisjon teise teatise, milles esitati juhtumi ning NBCUniversali, Sony Picturesi, Warner Bros.-i and Sky pakutud kohustuste kokkuvõte ning kutsuti kolmandaid isikuid üles esitama tähelepanekuid nende kohustuste kohta ühe kuu jooksul pärast teise teatise avaldamise kuupäeva (10).

(19) Komisjon sai kümnelt vastanult tähelepanekuid Disney pakutud esialgsete kohustuste kohta ning NBCUniversali, Sony Picturesi, Warner Bros.-i ja Sky pakutud kohustuste kohta.

(20) 5. veebruaril 2019 selgitas Disney täiendavalt teatavaid oma kohustuste elemente.

(21) Otsuse eelnõus tehakse järeldus, et pidades silmas Disney muudetud kohustusi ning NBCUniversali, Sony Picturesi, Warner Bros.-i ja Sky pakutavaid kohustusi, ei ole enam põhjust võtta stuudiote ja Sky vastu meetmeid, ning ilma et see piiraks määruse (EÜ) nr 1/2003 artikli 9 lõike 2 kohaldamist, tuleks stuudiote ja Sky vastased menetlused lõpetada.

(22) Kokkuvõttes leian, et osaliste menetlusõiguste tõhus kasutamine on tagatud.

Brüssel, 26. veebruar 2019 Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT L 275, 20.10.2011, lk 29)) (edaspidi „otsus 2011/695/EL“) artiklitele 16 ja 17.

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1) (edaspidi „määrus (EÜ) nr 1/2003“).

(3) Sky Limited oli varem Sky Plc.

(4) Komisjoni 26. juuli 2016. aasta otsus Euroopa Liidu toimimise lepingu artiklis 101 ja EMP lepingu artiklis 53 sätestatud menetluse kohta (juhtum AT.40023 – Piiriülene juurdepääs tasulistele televisiooniteenustele), C(2016) 4740 final.

(5) Ärakuulamise eest vastutava ametniku lõpparuanne – Piiriülene juurdepääs tasulistele televisiooniteenustele – Paramounti kohustused (AT.40023) (ELT C 437, 25.11.2016, lk 3).

(6) 14. detsembril 2017 teatas Disney lepingust, millega omandatakse kogu või peaaegu kogu ettevõtja Twenty-First Century Fox Inc. kapital, millele kuulus kogu või peaaegu kogu ettevõtja Twentieth Century Fox Telecommunications International Inc. kapital. Selle omandamistehingu sõlmimine on praegu pooleli.

(7) Olen juhtumi AT.40023 puhul kindlaks teinud 26 huvitatud kolmandat isikut: ANICA, Associazione Nazionale Industrie Cinematografiche Audiovisive Multimediali; APA – Asociace Producentů v audiovizi, z.s; Association des Producteurs de Cinéma; Euroopa Tarbijaliitude Amet (BEUC); BT Group plc; C More Entertainment; Danish Producers’ Association; DTS, Distribuidora de Televisión Digital S.A.; Euroopa filmiagentuuride direktorite ühendus (EFAD); European Producers Club; Groupe Canal+; FAMA – Film and Music Austria; FAPAE; Film Producers Netherlands; KIPA – Polish Audiovisual Producers’ Chamber of Commerce; La Liga – Liga Nacional de Fútbol Profesional; Polish Film Institute; Producers Alliance for Cinema and Television Limited; ProSiebenSat.1 Media SE; Spitzenorganisation der Filmwirtschaft e.V.; Swedish Film & TV Producers Association; The British Film Institute; The Football Association Premier League Limited; UPFF – Union des Producteurs Francophones de Films; VOFTP – Vlaamse Onafhankelijke Film & Televisie Producenten; ning Zentropa.

(8) Erandiks oli Sky Plc, mis ei vastanud vastuväidetele.

(9) Komisjoni teatis, mis avaldatakse nõukogu määruse (EÜ) nr 1/2003 artikli 27 lõike 4 kohaselt juhtumi AT.40023 – Piiriülene juurdepääs tasulistele televisiooniteenustele kohta (ELT C 403, 9.11.2018, lk 17).

(10) Komisjoni teatis, mis avaldatakse nõukogu määruse (EÜ) nr 1/2003 artikli 27 lõike 4 kohaselt juhtumi AT.40023 – Piiriülene juurdepääs tasulistele televisiooniteenustele kohta (ELT C 460, 21.12.2018, lk 32).